Ukraina kirikuvahetus

Ukraina kirikuvahetus (ukraina keeles перехід церковних громад до ПЦУ) on pärast 15. detsembril 2018 toimunud Ukraina õigeusu kirikute ühendkogu alanud protsess, mille käigus alustasid Moskva Patriarhaadi Ukraina Õigeusu Kiriku (MPUÕK) kogudused üleminekut vastasutatud Ukraina Õigeusu Kirikusse.  

Esimene üle läinud kogudus oli Vinnõtsja katedraali kogudus, mis teatas kirikuvahetusest 17. detsembril 2018.

Algus 

1. jaanuari 2018. aasta seisuga oli MPUÕK-l Ukrainas 12 064 aktiivset kogudust ja 211 kloostrit. 2018. aasta suvel prognoosis religioonisotsioloog Nikolai Mitrohhin, et MPUÕK-s on ainult metropoliit Aleksander (Drabõnko) toetajaskond, viis tuntud Kiievi preestrit ning 50–60 preestrit erinevatest regioonidest valmis ühinema ühtse autokefaalse kiriku "projektiga". 17. detsembril 2018 teatas MPUÕK Vinnõtsja metropoliit Simeon enda üleminekust UÕK-sse, mida tema katedraali kogudus toetas. Metropoliit Aleksander läks 2018. aasta detsembris koos oma Kiievi (Teremki) Issanda Muutmise katedraalkiriku kogudusega üle UÕK-sse. 

2018. aasta detsembris toimusid ülejäänud Ukrainas koguduste üleminekud Vinnõtsja, Tšernivtsi, Lvivi, Volõõnia ja Hmelnõtskõi oblastis. Üks kogudus läks nimetatud perioodil üle Taga-Karpaatia, Kiievi ja Dnipropetrovski oblastis.

Üldised arengusuunad 

2019. aasta veebruari alguses teatas MPUÕK, et 12 nende Kiievi piirkonna vaimulikku on läinud üle UÕK-sse. 23. veebruari 2019. aasta seisuga oli Ukraina kultuuriministeeriumi andmetel ametlikult vormistatud 340 endise MPUÕK koguduse liitumine UÕK-ga. 23. veebruaril 2019 teatas esimene Sumõ oblasti kogudus üleminekust UÕK-sse. 1. märtsi 2019. aasta seisuga oli UÕK ametlike andmetel nendega ühinenud kogudusi 412, millest 90 asus Volõõnia oblastis. RISU andmetel oli Žitomõri oblastis asuv Nebiži küla kogudus 500-s MPUÕK kogudus, mis otsustas ühineda UÕK-ga. Kirikuvahetus aeglustus 2019. aasta aprillis seoses 2019. aasta Ukraina presidendivalimistega. Kirikuvahetus kiirenes pärast 24. veebruaril 2022 alanud Venemaa sissetungi.

Poolte seisukohad

Ukraina Õigeusu Kirik 
UÕK eestseisja metropoliit Epifanius arvas 2019. aasta märtsi alguses, et kui üks õigeusu kogudus lõheneb UÕK ja MPUÕK pooldajate vahel, siis ei välista ta ühe kirikuhoone ühiskasutust. Kui MPUÕK tegi 3. aprillil 2019. aastal ettepaneku UÕK-lt tomos ära võtta, siis vastas UÕK, et MPUÕK ettepaneku tekst sisaldab valeinformatsiooni.

Moskva Patriarhaadi Ukraina Õigeusu Kirik 
MPUÕK Püha Sinod otsustas 3. aprillil 2019 teha pöördumise Konstantinoopoli patriarhi poole, milles väitis, et UÕK-le tomose andmine kahjustas õigeusku Ukrainas ning nõudis oma vea tunnistamist ja tomose tühistamist.

Erandid 
27. veebruaril 2019 teatas UÕK Harkivi piiskopkond, et nendega on liitunud varem Ukraina Autokefaalsest Õigeusu Kirikust lahku löönud UAÕK (uuenenud) kaks kogudust.

Viited

Välislingid 
 340 parishes reportedly join Orthodox Church of Ukraine - Kyiv Post
 Andriy Dudchenko. Exclusive Commentary: The Difficulties and Hope for the Orthodox Church in Ukraine - The Orthodox World, 09.07.2019
 Громада храма на Закарпатье отстояла в Верховном суде свое право перейти в ПЦУ - Lb.ua, 15.11.2019
 Карта переходів громад з Московського патріархату станом на квітень 2023 року / Moskva patriarhaadi koguduste üleminekute kaart 2023. aasta aprilli seisuga

Ukraina
Õigeusk